stanford-oval/wikipedia huggingface dataset:
אקס-מן – דמויות
קבוצות האקס-מן

כחלק מהמיתוג מחדש של כותרי האקס-מן בשנת 2019 ונכון לאירועי "שחר אקס", קבוצות האקס-מן מונות את:
אקס-מן (מאז יולי 1963) - הקבוצה הוותיקה, אותה הקים צ'ארלס אקסבייר ואשר החלה עם חמשת החברים המייסדים סייקלופס, מארוול גירל, אייסמן, חיה ואנג'ל, וחבריה כללו במרוצת השנים גם את וולברין, סטורם, קולוסוס, נייטקרולר, שאדוקאט, פסיילוק, האבוק, באנשי, אמה פרוסט, גמביט, רוג. הקבוצה כוללת כיום את סייקלופס, מארוול גירל, אייסמן, מג'יק, כוכב אש, טאלון, פורג' וסינק.
לגיונרים (מאז מאי 2022) - נייטקרולר אוסף קבוצה של אאוטסיידרים ביקום כיס שנוצר בידי לגיון. הקבוצה כוללת את באנשי, צ'יימבר, דאסט, גורגון, בלוב, ג'אגרנוט, פיקסי, האסק, בליינדפולד, מאגוט, פביאן קורטז, דוקטור נמסיס, סטייסי אקס וגלוב הרמן.
המשוטטים (מאז אוקטובר 2019) - במקור, קבוצת נבלי-העל שהייתה בהנהגתו של מיסטר סיניסטר שינתה את אפיונה, ונכון לאירועי "שחר אקס" קפטן קתרין פרייד נטלה מנהיגות עליה, והיא כעת כוללת גם את בישופ, סטורם, אייסמן, אורורה, פאנג, פסיילוק, סומנוס וטמפו.
צוות תקיפה אקס פורס (מאז דצמבר 2007) - הקבוצה החשאית שהוקמה במקור בידי סייקלופס כדי לתת מענה תקיף וקטלני כדי להגן על המוטאנטים מונה כיום את חיה, דדפול, דומינו, וולברין, סייג', טום קאסידי השחור, אומגה רד וקיד אומגה.
אקס פקטור חקירות (מאז ספטמבר 2004) - במקור החלה כסוכנות חקירות של ג'יימי מדרוקס וכיום עברה להנהגתו של נורת'סטאר וכוללת את אורורה, פרסטיג', פרודיג'י, דאקן, איי-בוי ואמייזינג בייבי.
אקסקליבר (מאז דצמבר 1987) - הקבוצה הבריטית מנתה חברים רבים מאז הוצגה לראשונה, לרוב תחת מנהיגותו של קפטן בריטניה. כיום, הגלגול החדש של הקבוצה מונה את קפטן בריטניה (בטסי בראדוק), גמביט, רוג, ג'ובילי, ריקטור ועין סבאח נור.
המוטאנטים החדשים (מאז ספטמבר 1982) - הקבוצה עברה הרכבים רבים מאז הופעתה לראשונה. כיום הקבוצה מונה את מיראז', ארמור, קארמה, מאגמה, וולפסביין, סאן-ספוט, בום-בום, מג'יק, סייפר, צ'יימבר, וורפאת', גלוב הרמן, וורלוק, מאנון, מונדו ומקסים.
ראו גם

היסטוריה של אקס-מן
אליפות

"אליפות" הוא המיני-אלבום השני של הזמרת הישראלית דיקלה. הוא יצא לאור ב-10 בנובמבר 2024 תחת הוצאת הליקון ארומה מיוזיק. את המיני-אלבום מלווה סרט דוקומנטרי קצר.
רקע והוצאה

דיקלה השיקה האלבום ב-10 בנובמבר 2024. לפני צאת האלבום קדמו לו שני סינגלים - "גלים גלים" ו"ים של געגוע", ועם צאתו הוציאה את השיר "אליפות" כסינגל שיווקי ומאוחר יותר גם את "מכיר אותך" כסינגל שיווקי לתחנות הרדיו.
לכבוד האלבום הופק סרט דוקומנטרי קצר באורך 20 דקות בבימוי של שלומי אלקבץ, איתו הביאה לעולם את בתם רנה בהורות משותפת באמצעות אם פונדקאית מגאורגיה. הסרט מתעד שיחות של דיקלה עם חברותיה על אהבה, זוגיות וחייהן האישיים. הרעיון התחיל מצילום קליפ בפריז שהשתנה בעקבות ביטול הטיסה בשל המצב הביטחוני. הסרט משלב נושאים של התמודדות נפשית - דיקלה מדברת בגלוי על התמודדות עם דיכאון, חרדות וטיפול תרופתי. הסרט משלב קטעים מתוך שירי האלבום ונתפס כחלק בלתי נפרד ממנו. העבודה על הסרט נעשתה בשיתוף יובל אהרוני וסטודנטים מהמכללה האקדמית ספיר.
הרכב

האלבום כולל שישה שירים העוסקים בילדותה והמערכות יחסים שהפכו אותה למי שהיא כיום. האלבום הוקלט באיטליה בביתו ובאולפן של רוני בראון וביצירתו השתתפו בראון, מיטל מיכאלי ואיתי צוק. עיבודי השירים משלבים עולמות מוזיקליים כמו פופ, רוק ומוזיקה ים-תיכונית.
דיקלה סיפרה כי השירים "אליפות" ו"מכיר אותך" הם אישיים ונוגעים בילדותה של בבאר שבע.
רשימת רצועות

כל השירים נכתבו והולחנו על ידי דיקלה, מיטל מיכאל, איתי צוק ורוני בראון (למעט היכן שמצוין אחרת).
| מס' | שם | כותב(ים) | מפיק(ים) | משך |
| --- | --- | --- | --- | --- |
| 1. | אליפות  |   | איתי צוק, רוני בראון ופטריק סבג | 3:43 |
| 2. | מכיר אותך  |   | צוק, בראון וסבג | 2:51 |
| 3. | עושה שלום  |   | צוק, בראון וסבג | 2:56 |
| 4. | למה ככה לעשות  |   | בראון וצוק | 3:20 |
| 5. | גלים גלים  |   | בראון וצוק | 3:12 |
| 6. | ים של געגוע  | דיקלה, תמר יהלומי ויונתן קלימי | תמר יהלומי ויונתן קלימי | 2:39 |
| משך כולל: | משך כולל: | משך כולל: | משך כולל: | 18:43 |
הערות שוליים

↑  איתי צוק, רוני בראון, פטריק סבג, תמר יהלומי ויונתן קלימי
1 2 3  אפרת קרסנר, דיקלה בראיון על האלבום החדש: "זאת האמת שלי, אישי ואמיתי", באתר אייס, 13 בנובמבר 2024
↑  19.11.pdf, Google Docs
↑  אורית מרלין-רוזנצוייג, "הציווי להתפייס היה מהבת שלנו רנה", באתר ynet, 11 בנובמבר 2024
1 2 3 4  יובל אראל‏, האליפות של דיקלה – אלבום קליפ והופעות, בבלוג של יובל אראל, מגזין מוזיקה ותרבות, 10 בנובמבר 2024
↑  עמית אטיאס, ‏"יש לי חרדות על הבנות. זה חלק מהמשא ומתן שעברתי אם להביא ילדים או לא", באתר ‏מאקו‏, 10 בנובמבר 2024
| דיקלה |
| --- | --- | --- |
| אלבומי אולפן | אהבה מוסיקה • עולם • ארלוזורוב 38 • ואם פרידה • סיפור אופטימי • חופשייה • אליפות |  |
| חברות תקליטים | הד ארצי • התו השמיני • הליקון |  |
קטגוריה (אלבומים • שירים)
| דיקלה – סינגלים |
| --- | --- | --- |
| אהבה מוסיקה | "בוקר טוב" • "בוחרת להיות" • "אהבה מוסיקה" • "אהבתך" • "תבלינים" |  |
| עולם | "עולם" • "בונבוניירות" • "תראי" • "געגועים" |  |
| ארלוזורוב 38 | "לבכות" • "מזל" • "חולת אהבה" |  |
| ואם פרידה | "ואם פרידה" • "בסמה" • "שבע בערב" • "Here Comes the Rain Again" • "אין עוד אהבה כזאת" • "יהיה לנו טוב" • "קופנגן" |  |
| סיפור אופטימי | "הוא כותב לי מאמי" • "אל תלך" • "בדידותי הנהדרת (מישהו אוהב אותי)" • "מסקרה שחורה" |  |
| חופשייה | "אתי" • "תודה" • "פסנתר לבן" • "הו ליבי" • "שבועיים" • "רק תגיד" |  |
| השתתפות בסינגלים | "איפה בעולם" • "מחמל נפשי" • "ואז את תראי" |  |
| סינגלים אחרים | "ביי ביי" • "ואולי" • "כל הפרפרים" • "לא מתנצלת" • "אבא" • "לבד" • "Bring Them Home" |  |
| סינגלים שיווקיים | "בשביל אהבתה" • "Confide in Me" • "כמו צמח בר" |  |
סובמדיאנטה

במוזיקה טונלית פונקציונלית סובמדיאנטה היא הדרגה השישית בסולם הדיאטוני.
לרוב, במהלכים הרמוניים, דרגה זו נחשבת ל"סיום מדומה" (cadenza d'inganno) ומשמשת תחליף מרוכך לדרגת הטוניקה. המדיאנטה הנמוכה (סוב) שבחצי הדרך בין הטוניקה לבין הסובדומיננטה קרויה "סובמדיאנטה" משום שהיא תופסת את הפוזיציה ש"מתחת" לאקורד המשולש שעל הטוניקה בהשוואה לזו התופסת את המדיאנטה שמעל לאקורד המשולש על הטוניקה. בשיטת הסולפג', צליל הסובמדיאנטה מושר כ"לה" במז'ור, כ"פה" במינור. לפעמים הוא נקרא "סופרדומיננטה", כדרגה שמעל הדומיננטה. זהו שמה המקובל (סוב-דומיננט") בצרפתית.
האקורד המשולש הנוצר מעל תו הסובמדיאנטה הוא "אקורד סובמדיאנטי". בניתוח בספרות רומיות, אקורד הסובמדיאנטה מסומן כרגיל בספרות הרומיות "VI" אם זה אקורד מז'ורי, וב"vi" אם הוא אקורד מינורי.
המונח "סובמדיאנטה" עשוי להתייחס גם ליחס בין סולמות מוזיקליים. לדוגמה, ביחס לסולם דו מז'ור, סולם לה מינור הוא הסובמדיאנטה. בסולם מז'ור, סולם הסובמדינטה הוא המינור היחסי ויש בו אותם תווים כמו בסולם המז'ור המקורי. מודולציה לסובמדיאנטה נדירה יחסית, בהשוואה למודולציה לדומיננטה בסולם מז'ור או מודולציה מודולציה למדיאנטה בסולם מינור.
אחד השימושים העיקריים של אקורד הסובמדיאנטה הוא בקדנצה מדומה, V ל-VI במז'ור או v ל-vi במינור.
ראו גם

תורת המוזיקה
הערות שוליים

↑  Harmony: its theory and practice הרמוניה מדומה: תיאוריה ושימוש 09/09/2010
ערך זה הוא קצרמרבנושא מוזיקה. אתם מוזמנים לתרום לוויקיפדיה ו.
כלל השלושה בכתיבה

סיפורם של זהבה ושלושת הדובים משתמש בכלל השלושה בכתיבה באופן מורחב, כאשר הגיבורה בודקת שלוש קבוצות של שלושה פריטים בבית, ומוצאת שרק שליש מכל קבוצה מספק.
כלל השלושה בכתיבה הוא עיקרון כתיבה המרמז ששלישיית אירועים או דמויות, היא הומוריסטית יותר, מספקת יותר או יעילה יותר מאשר מספרים אחרים. הקהל של צורת טקסט זו, נוטה לפיכך לזכור יותר את המידע המועבר, מכיוון שכשיש שלוש ישויות, ניתן לשלב בהן תמציתיות וקצב, ליצירת דפוס חוזר. מצב זה גורם למספר להיראות בקיא, תוך שמירה על מסר פשוט וקליט.
"כלל השלושה" נרמז כבר בתנ"ך, בסיפורים על שלושת האבות. בנוסף, סיסמאות, כותרות סרטים ושלל דברים מסוגים שונים נבנו בשלשות, מסורת שצמחה מתוך סיפורים בעל-פה. דוגמאות לכך כוללות את שלושת החזירונים שלושת המוסקטרים. באופן דומה, שמות תואר מקובצים לרוב בשלשות, כדי להדגיש רעיון.
הביטוי הלטיני "omne trium perfectum" (כל מה שמגיע בשלשות מושלם, או, כל קבוצה של שלוש היא שלמה) מעביר את אותו רעיון כמו כלל השלושה בכתיבה. במקרא ניתן למצוא ביטוי דומה ”והחוט המשולש לא במהרה ינתק” (מגילת קהלת, פרק ד', פסוק י"ב).
משמעות

כלל השלושה בכתיבה יכול להתייחס לאוסף של שלוש מילים, ביטויים, משפטים, שורות, פסקאות / שורות, פרקים / קטעי כתיבה, יצירות אומנות (טריפטיכון) ואפילו ספרים או סרטים שלמים (טרילוגיה). שלושת האלמנטים יחד ידועים כמשולש (triad). הטכניקה עשויה לשמש לא רק בפרוזה אלא גם בשירה, סיפור סיפורים בעל-פה, סרטים ופרסום. בצילום תמונות, כלל השלישים מייצר אפקט דומה, על ידי חלוקת תמונה לשלושה חלקים, אנכית ואופקית.
"טריקולון" הוא שימוש ספציפי יותר לכלל השלושה, בו שלוש מילים או ביטויים הם גם שווים באורכם ובצורתם הדקדוקית.
הנדיאטריס הוא צורת דיבור בה משתמשים בשלוש מילים עוקבות כדי לבטא רעיון מרכזי אחד. כסיסמה או כמוטו, זה ידוע כמוטו משולש (tripartite).
סיסמאות וביטויי משפט

מסעות פרסום רבים וסיסמאות פומביות משתמשים בטכניקה ליצירת דרך קליטה ובלתי נשכחת, כדי להציג מידע. בתורת השיווק, חלוץ הפרסום והמכירות האמריקני, סנט אלמו לואיס, פרש את שלושת עקרונות הקופירייטינג הראשיים שלו, שלדעתו היו חשובים מכדי לפרסום אפקטיבי:
"המשימה של פרסומת היא למשוך קורא, כך שהוא יסתכל על הפרסומת ויתחיל לקרוא אותה; ואז לעניין אותו, כך שימשיך לקרוא אותו; ואז לשכנע אותו, כך שכאשר הוא יקרא את זה הוא יאמין בזה. אם פרסומת מכילה את שלוש תכונות ההצלחה הללו, זוהי פרסומת מוצלחת."
דוגמאות ידועות יותר כוללות:
"באתי, ראיתי, ניצחתי" - שלישייה שתורגמה מלטינית (Veni, vidi, vici), המיוחסת באופן פופולרי ליוליוס קיסר מרומא.
״לא ראיתי, לא שמעתי, לא דיברתי״ - התעלמות ממעשי עוול עבירה, שמאפשרת לרוע להמשיך להתקיים
חיים, חירות ומרדף אחר האושר - זכויות המתוארות בהכרזת העצמאות של ארצות הברית
חירות, שוויון, אחווה (Liberté, égalité, fraternité) - סיסמת הרפובליקה הצרפתית לפני 1790.
חטיף מרס ביום, עוזר לך לעבוד, לנוח ולשחק - סיסמת הפרסום של מרס מאז 1959.
עצרו, הביטו והסכיתו - סיסמת בטיחות בדרכים ציבוריות וחציית כביש.
עצרו, שכבו והתגלגלו - סיסמת בטיחות אש המפרטת את הצעדים שיש לנקוט במקרה של התלקחות בגדים.
מהיר יותר, גבוה יותר, חזק יותר - המוטו האולימפי; תרגום מלטינית: "סיטיוס, אלטיוס, פורטיוס".
בתנ"ך בספר שמות מתועדת שירת הים אותה שרו בני ישראל על ים סוף אחרי קריעת הים. במרכז השירה מצוטטת קריאת הקרב של פרעה לחילו לפני היציאה למרדף אחרי עם ישראל, שגם היא מורכבת משלושה חלקים קצרים (ובסך הכל - 4 מילים בלבד): ”אָמַר אוֹיֵב אֶרְדֹּף, אַשִּׂיג, אֲחַלֵּק שָׁלָל” (פרק ט"ו פסוק ט'). פרעה החדיר מוטיבציה בצבאו על ידי התרברבות על קלות המשימה והשלמתה במהירות.
מהר שלל חש בז - השם שהנביא ישעיהו הצטווה לקרוא בו לבנו, שיש בו 3 שפעולות "שלל, חש, בז" והמילה הראשונה באה לתאר אותן
המחזאי הרומי טרנטיוס כתב בעקבות הפתגם היווני: Imus, venimus, videmus – אנו הולכים, באים, רואים.
קומדיה

בקומדיה, הכלל נקרא גם משולש קומיקס, והוא אחד ממכשירי הקומדיה הרבים המשמשים באופן קבוע על ידי הומוריסטים, סופרים וקומיקאים. האלמנט השלישי של המשולש משמש לעיתים קרובות ליצירת אפקט של הפתעה אצל הקהל, והוא לעיתים קרובות שורת המחץ של הבדיחה עצמה. לדוגמה, בדיחות עשויות להכיל שלושה אנשים סטריאוטיפיים - כמו "אנגלי, אירי וסקוטי" או "בלונדינית, ברונטית וג'ינג'ית" - וההפתעה או שורת המחץ של הבדיחה נובעת מהדמות השלישית.
הכלל הקומי של השלושה משולב לעיתים קרובות עם תזמון מהיר, ומבטיח כי לצופים יהיה פחות זמן להשלים את התבנית, לפני ששורת המחץ תגיע. ככלל, הכלל הקומי של השלושה מסתמך על הגדרת תבנית של שני פריטים ואז מערערים את הציפיות של הצופים על ידי הפרת הדפוס הזה עם הפריט השלישי. דוגמה אחת בולטת במיוחד מגיעה "מהמופע של דיק ואן דייק" - ”האם אוכל להשיג לך משהו? כוס קפה? סופגניה? פיאה?”.
ממש כמו רוב הכתיבה הקומית, כלל השלושה בקומדיה מסתמך על בניית מתח לשחרור קומי. במקרה של כלל השלושה, מתח בנוי עם שני הפריטים הראשונים בתבנית ומשוחרר עם הפריט הסופי, שאמור להיות הכי מצחיק מבין השלושה. מרבית המשולשים הם קצרי אורך, לרוב רק שניים או שלושה משפטים, אך ניתן ליישם את הכלל גם ביעילות באורך ארוך יותר כל עוד עוקבים אחר נוסחת הבסיס.
אגדות

בסיפור סיפורים, מחברים יוצרים לרוב שלשות או מבנים בשלושה חלקים. בצורתו הפשוטה ביותר, זהו רק התחלה, אמצע וסוף, למשל, כמו משיריו של אריסטו. סיד פילד כתב ספר לימוד פופולרי לתסריטאות, ובו הציג את היתרונות של מבנה בן שלוש פעולות על פני המבנה המסורתי יותר בן חמש המערכות המשמש את ויליאם שייקספיר ומחזאים מפורסמים רבים אחרים.
ספרות

במחזמר כנר על הגג, טוביה החולב חייב למסור את שלוש בנותיו הגדולות זו אחר זו. כל שידוך מאתגר בהדרגה את אמונתו, כפי שהוא מיוצג על ידי מונולוג בו הוא מתווכח עם עצמו תוך שימוש בביטוי "מצד שני" כדי לגלם את פרקליט השטן ולשכנע את עצמו לצד בנותיו. תהליך זה מוקצן עם הבת הצעירה שרוצה להתחתן עם גוי, שבעבורה מסכם טוביה כי "לא, אין צד שני".
במחזה יוליוס קיסר של ויליאם שייקספיר מתחיל מרקוס אנטוניוס את נאומו באמצעות כלל השלושה: חברים, רומאים, בני ארצנו, השאילו לי אוזניים, שאליהם אנשים מתחילים להקשיב.
רטוריקה ודיבור בציבור

השימוש בסדרה של שלושה אלמנטים הוא גם מאפיין ידוע של בית משפט ציבורי. מקס אטקינסון, בספרו Our Masters' Voices, נותן דוגמאות מעניינות של כמה דוברי ציבור שהשתמשו בביטויים בני שלושה חלקים, על מנת ליצור את מה שהוא מכנה 'מלכודות כפיים', המעוררות לתשואות הקהל.
מרטין לותר קינג ג'וניור, פעיל ומטיף זכויות האזרח, היה ידוע בשימושים שלו בכלל השלושה לאורך נאומיו הרבים המשפיעים. לדוגמה, הנאום "אי-אלימות וצדק גזעי" הכיל מושג המורכב מכלל השלושה: "עלבון, חוסר צדק וניצול", וכמה שורות אחר כך "צדק, רצון טוב ואחווה".
כלל השלושה שימש גם בהתייחסותו של ווינסטון צ'רצ'יל ל-"דם, עמל, דמעות וזיעה" (שמזכירים את גריבלדי ותאודור רוזוולט) בזיכרון פופולרי ל"דם, זיעה ודמעות". באופן דומה, Leviathan של תומאס הובס מתאר את חשיבות הקהילה שבלעדיה החיים יהיו "בודדים, עניים, מגעילים, אכזריים וקצרים". זה הצטמצם לשלישייה הנפוצה "מגעיל, אכזרי וקצר".
חוק ומשפט

מאפיין נפוץ של מסמכים משפטיים המעניקים זכויות קניין או הענקה כפי שנוסחו על ידי אנשי מקצוע בתחום המשפטי, מנציחים את הנוהג באנגלית הישנה, שבו כלל השלושה מצטט לדוגמה, בצוואה את הביטוי ”אני נותן, מתכנן ומוריש...”
בבית המשפט מצוטטת ההשבעה: "לומר את האמת, את כל האמת ושום דבר מלבד האמת."
ראו גם

חוק השלישים; תפיסה דומה המיושמת באמנות חזותית
הערות שוליים

↑  "How to Use the "Rule of Three" to Create Engaging Content - Copyblogger". נבדק ב-2015-06-01.
↑  "What is the mysterious 'Rule of Three'? | Copywriters of Distinction". rule-of-three.co.uk. נבדק ב-2015-06-01.
1 2  "Writing: The power of three". www.jonathancrossfield.com. נבדק ב-2015-06-05.
↑  "Toastmasters, November 2013". Toastmaster. p. 17.
↑  Craigie, Alex. "Do You Use The Rhetorical "Rule of Three"?". At Counsel Table. נבדק ב-2015-06-05.
1 2  "How to Use the Rule of Three in Your Speeches". נבדק ב-2015-06-05.
↑  "Rule of Thirds - Digital Photography School". נבדק ב-2015-06-05.
↑  "One, Two, Three: What Is a Tricolon?". נבדק ב-2015-06-05.
↑  Ltd., Blair. "ODLT dictionary definition of Tripartite motto". www.odlt.org. נבדק ב-2015-06-05.
↑  Bryant, Donnie (2016). "Is AIDA Outdated As A Marketing Process? (Part II)". Rhino Daily. ארכיון מ-2019-04-22. נבדק ב-2019-04-22.
↑  "Slogan of the French Republic". אורכב מ-המקור ב-2015-05-12. נבדק ב-2015-06-01.
↑  Sweney, Mark. "Mars revives 'Work, rest, play' slogan with ad featuring bell-ringing monks". the Guardian. נבדק ב-2015-06-01.
↑  "Stop, Look and Listen - Child Road Safety Game - Tales of the Road". talesoftheroad.direct.gov.uk. נבדק ב-2015-06-01.
↑  "Crossing Ahead, Stop, Look And Listen". www.lib.sk.ca. אורכב מ-המקור ב-2015-12-11. נבדק ב-2015-06-01.
↑  "Olympic.org Registration". registration.olympic.org. אורכב מ-המקור ב-2015-09-18. נבדק ב-2015-06-01.
↑  "Critique Circle Online Writing Workshop The CC Blog". Critique Circle. נבדק ב-2018-12-07.
↑  "The Triple". TV Tropes. נבדק ב-2018-12-07.
↑  Henshey, Chelsea (2016-02-11). "Comedy Writing Secrets: Triple the Funny". WritersDigest.com (באנגלית אמריקאית). נבדק ב-2018-12-07.
↑  Atkinson, J. Maxwell. Our Masters' Voices: The Language and Body Language of Politics. London: Methuen, 1984. ISBN 0-416-37690-8
↑  "Nonviolence and Racial Justice" (PDF). www.stanford.edu. נבדק ב-2015-06-01.
↑  "Blood, Toil, Tears and Sweat". www.winstonchurchill.org. נבדק ב-2015-06-01.
↑  "Presentation Skills 3. The Rule of Three". www.presentationmagazine.com. נבדק ב-2015-06-01.
שלגיה מקבלת שלושה ביקורים מאמה החורגת המרושעת.
מאוריסיו פלגרינו

מאוריסיו אנדרס פלגרינו (בספרדית: Mauricio Andrés Pellegrino; נולד ב-5 באוקטובר 1971) הוא כדורגלן עבר ארגנטינאי ששיחק בעמדת הבלם ומאמן לגאנס בהווה.
ככדורגלן בתחילת דרכו בארגנטינה, שיחק פלגרינו בקבוצת נעוריו ולס סארספילד. כשעבר לאירופה שיחק בין היתר בברצלונה ובליברפול (היה הארגנטינאי הראשון בהיסטוריה של המועדון), וכן בוולנסיה שבמדיה זכה בשתי אליפויות ספרד וגביע אופ"א אחד. הוא אף רשם שלוש הופעות במדי נבחרת ארגנטינה.
קריירת משחק

פלגרינו החל את קריירת המשחק בקבוצת הנוער של ולס סארספילד. הוא החל את דרכו בקבוצה הבוגרת בשנת 1990. פלגרינו זכה עם הקבוצה באליפות הקלאוסורה בשנת 1993, וב-1994 עזר לה לזכות לראשונה בתולדותיה בגביע ליברטדורס. ולס פגשה למפגש גמר כפול את סאו פאולו, ופלגרינו פתח בהרכבה במשחק השני, שהסתיים בהכרעה בדו-קרב פנדלים. באותה שנה הפתיעה ולס כשזכתה גם בתואר הגביע הביניבשתי, לאחר ניצחון 2-0 על אלופת אירופה, מילאן. בארבע השנים הבאות השתפר עוד יותר מאזן התארים של ולס ופלגרינו, ובמקביל השתפר גם מעמדו של פלגרינו במרכז ההגנה של ולס. הקבוצה צברה שלוש אליפויות נוספות (שתי אליפויות קלאוסורה ואליפות אפרטורה אחת), וכן זכתה בגביע אינטראמריקנה, סופרקופה סודאמריקנה וגביע רקופה סודאמריקנה. פלגרינו נותר בקבוצה עד לשנת 1998, והספיק לרשום 186 הופעות ליגה במדי הקבוצה, בהן כבש 11 שערים.
פלגרינו החל את הקריירה האירופית שלו לקראת עונת 1998/1999, כשהצטרף לקבוצת ברצלונה מספרד, אותה אימן אז לואי ואן חאל. הוא הספיק לרשום 16 הופעות ליגה בהרכב הפותח, ועוד שבע כמחליף, בדרך לזכייה של הקבוצה באליפות ספרד, בפער של 11 נקודות מסגניתה ריאל מדריד.
לקראת עונת 1999/2000, בתום עונה אחת בברצלונה, עבר פלגרינו לולנסיה, אותה החל לאמן באותה עונה בן ארצו הקטור קופר. הוא תפס במהרה את המקום בהרכב לצידו של חברו הארגנטינאי, רוברטו אז'אלה, וכבר בעונה הראשונה בקבוצה הגיע עימה לגמר ליגת האלופות. פלגריני פתח בהרכב קבוצתו שהובסה 3-0 על ידי ריאל מדריד. עונה אחר כך העפילה ולנסיה בפעם השנייה ברציפות לגמר ליגת האלופות, שם פגשה את באיירן מינכן. פלגרינו היה לגיבור הטרגי של ההתמודדות, שהגיעה לדו-קרב פנדלים לאחר שוויון 1-1 בתום הארכה. פלגרינו היה הבועט השביעי של קבוצתו, והיה חייב לכבוש כדי למנוע הפסד. הבעיטה שלו נעצרה אצל שוער באיירן, אוליבר קאן, ובאיירן זכתה בתואר. לקראת עונת 2001/2002 הגיע לקבוצה המאמן רפאל בניטס, וכבר בעונתו הראשונה הוביל את ולנסיה, עם פלגרינו כבלם הרכב פותח, לזכייה באליפות ספרד. בעונת 2003/2004 זכתה הקבוצה באליפות נוספת, ואף השלימה זכייה בגביע אופ"א. במשחק הגמר, שהסתיים בניצחונה של ולנסיה 2-0 על אולימפיק מרסיי, עלה פלגרינו כמחליף בדקה ה-86.
לקראת עונת 2004/2005 הוחלף בניטס במאמן האיטלקי קלאודיו ראניירי. הגעתו של המאמן סימנה את סיום דרכו של פלגרינו בקבוצה. הוא לא שותף בניצחון על פורטו במסגרת הסופר קאפ האירופי, ורשם הופעת ליגה בודדת בכל חצי העונה הראשונה. בינואר 2005 חזר פלגרינו לשתף פעולה עם בניטס, כשחתם בקבוצתו החדשה של המאמן, ליברפול, בחוזה לחצי עונה. בכך היה פלרגינו לארגנטינאי הראשון בהיסטוריה של ליברפול. הוא רשם 12 הופעות במדי הקבוצה בפרמייר ליג, אך חוזהו לא חודש והוא שוחרר מהמועדון בסיום העונה.
פלגרינו חזר לספרד, שם חתם בדפורטיבו אלאבס לעונת 2005/2006. העונה התאפיינה בחוסר הצלחה הן מצד פלגרינו, ששותף ב-13 משחקי ליגה בלבד, והן מבחינת הקבוצה שנשרה בסיום העונה לליגת המשנה. בסיום העונה פרש פלגרינו ממשחק פעיל בגיל 35.
קריירת משחק > נבחרת ארגנטינה

על אף ששיחק בקבוצות בכירות והישגיות, דרכו הבינלאומית של פלגרינו הייתה קצרה מאוד. הוא זומן על ידי המאמן דניאל פסארלה לסגל נבחרת ארגנטינה לקראת קופה אמריקה 1997. פלגרינו פתח בהרכב הנבחרת בכל שלושה המשחקים שלה בשלב הבתים, שהסתיימו בשוויון 0-0 מול אקוודור, ניצחון 2-0 על צ'ילה ושוויון 1-1 מול פרגוואי. אף על פי שבמשחקי שלב הבתים ספגה ארגנטינה שער אחד בלבד, פלגרינו לא שותף ברבע הגמר מול פרו, שהסתיים בהפסדה של ארגנטינה 2-1 והדחתה מהטורניר.
פלגרינו לא שב ללבוש את מדי ארגנטינה, וסיים את הקריירה עם שלוש הופעות בינלאומיות בלבד.
קריירת אימון

לאחר פרישתו חזר פלגרינו לקבוצה בה שיחק חמש וחצי עונות, ולנסיה. הוא התמנה לתפקיד המאמן באחת מקבוצות הנוער של המועדון (קבוצת הקדטים - ב').
בשנת 2008, לאחר כשנתיים בתפקיד, שב פלגרינו לשתף פעולה עם מאמנו לשעבר, רפאל בניטס. הוא חזר לליברפול, בה שיחק תחת בניטס חצי עונה, והתמנה לאחר מעוזריו של בניטס ולמאמן הרכב ראשון בקבוצה. ב-2010, לאחר כשנתיים בתפקיד, עבר פלגרינו יחד עם בניטס כשהאחרון התמנה לתפקיד המאמן של אינטר מילאנו, ושימש כעוזרו במועדון האיטלקי. בדצמבר 2010, עם פיטוריו של בניטס, שוחרר פלגרינו מתפקידו.
ב-7 במאי 2012 הודיעה ולנסיה כי פלגרינו יחזור למועדון ויאמן את הקבוצה בעונת 2012/2013, במקומו של אונאי אמרי. ולנסיה של פלגרינו נקלעה לקשיים, וב-1 בדצמבר 2012, בתום הפסד ביתי 5-2 לריאל סוסיאדד שהוריד את ולנסיה למקום ה-12, פוטר פלגרינו מתפקידו.
ב-5 באפריל 2013 חזר פלגרינו למולדתו כשהתמנה למאמנה של אסטודיאנטס לה פלאטה. הוא החזיק בתפקיד במשך שנתיים, עד שב-14 באפריל 2015 פוטר מתפקידו על ידי נשיא אסטודיאנטס, חואן סבסטיאן ורון.
ביוני 2015 התמנה פלגרינו לתפקיד המאמן בקבוצת אינדפנדיינטה. כבר בתחילת דרכו רשם את פתיחת העונה הטובה בהיסטוריה למאמן חדש בקבוצה, כשהוביל אותה לשישה ניצחונות בששת מחזורי הפתיחה.
לקראת עונת 2016/2017 חזר פלגרינו לדפורטיבו אלאבס, במדיה סיים את קריירת המשחק. הוא התמנה לתפקיד המאמן בקבוצה שחזרה באותה העונה לליגת העל הספרדית. בעונת הבכורה שלו בקבוצה הוביל את אלאבס למקום התשיעי, הרחק ממאבקי ההישרדות, וכן הוביל אותה לראשונה בתולדותיה לגמר הגביע הספרדי, שם נוצחה 3-1 על ידי ברצלונה.
ב-23 ביוני 2017, לאחר עונה אחת באלאבס, התמנה פלגרינו לתפקיד מאמן סאות'המפטון מהפרמייר ליג. במרץ 2018 פוטר מאימון הקבוצה.
ביוני 2018 חזר לספרד ומונה למאמן לגאנס מליגת העל הספרדית.
תארים

גביע ליברטדורס: 1994
אליפות ארגנטינה (4): 1993 (קלאוסורה), 1995 (אפרטורה), 1996 (קלאוסורה), 1998 (קלאוסורה)
הגביע הביניבשתי: 1994
גביע אינטראמריקנה: 1995
סופרקופה סודאמריקנה: 1996
גביע רקופה סודאמריקנה: 1997
אליפות ספרד: 1998/1999
אליפות ספרד (2): 2001/2002, 2003/2004
גביע אופ"א: 2003/2004
הסופר קאפ האירופי: 2004
הסופר קאפ הספרדי: 1999
הערות שוליים

↑  ליברפול: מאוריסיו פלגרינו חתם עד סוף העונה, באתר ynet, 5 בינואר 2005
↑  מאוריסיו פלגרינו מונה למאמן ולנסיה, באתר וואלה, 7 במאי 2012
↑  ולנסיה: מאוריסיו פלגרינו פוטר מתפקידו, באתר וואלה, 1 בדצמבר 2012
↑  פלגרינו מונה למאמן לגאנס, באתר האתר הרשמי של לגאנס (אנגלית)
| נבחרת ארגנטינה – קופה אמריקה 1997 |
| --- | --- | --- |
|  1 באסדס •  2 בריסו •  3 ברטי •  4 קלדרון •  5 רודולפו קרדוסו •  6 ראול קרדוסו •  7 קרוס •  8 דלגאדו •  9 גז'ארדו •  10 גונסאלס •   11 אוסאין •  12 לופס • 13 מרטינס •  14 מונסראט • 15 אוחדה • 16 פלגרינו • 17 פינדה • 18 פוסה • 19 רואה • 20 רוצ'ן • 21 ויוואס • 22 ספאטה • מאמן: פסארלה |  1 באסדס •  2 בריסו •  3 ברטי •  4 קלדרון •  5 רודולפו קרדוסו •  6 ראול קרדוסו •  7 קרוס •  8 דלגאדו •  9 גז'ארדו •  10 גונסאלס •   11 אוסאין •  12 לופס • 13 מרטינס •  14 מונסראט • 15 אוחדה • 16 פלגרינו • 17 פינדה • 18 פוסה • 19 רואה • 20 רוצ'ן • 21 ויוואס • 22 ספאטה • מאמן: פסארלה | ארגנטינה |
מארק אולברייטון

מארק קווין אולברייטון (באנגלית: Marc Kevin Albrighton; נולד ב-18 בנובמבר 1989) הוא כדורגלן אנגלי המשחק בעמדת קשר האגף בוסט ברומיץ' אלביון בהשאלה מלסטר סיטי.
קריירת מועדונים > אסטון וילה

יליד עיר השוק טאמוורת', סטפורדשייר, החל לשחק כדורגל בגיל צעיר בקבוצה מקומית. הוא הוצע לקבוצת וסט ברומיץ' אלביון, אך הקבוצה סירבה לקבלו. בגיל 8 התקבל לאקדמיית הנוער של אסטון וילה.
לאחר שהרשים בקבוצות הנוער, ובקבוצת המילואים של אסטון וילה, לקראת עונת 2008/2009 החל להתאמן עם הקבוצה הבוגרת. ב-26 בפברואר 2009 ערך את הופעת הבכורה שלו ככדורגלן מקצועני, בהפסד 0–2 של וילה לצסק"א מוסקבה במסגרת גביע אופ"א. ב-15 ערך את הופעתו הראשונה בפרמייר ליג, כאשר נכנס כמחליף בדקה ה-68 במשחק הפתיחה של הפרמייר ליג לעונת 2009/2010, בו הפסידה קבוצתו 0–2 לויגאן את'לטיק. ב-24 בספטמבר חתם על חוזה בוילה ל-3 עונות.
בעונה הבאה החל אולברייטון לקבל מקום מרכזי יותר בקבוצה. את משחק פתיחת העונה רשם כשחקן הרכב פותח, ואף רשם שני בישולים בניצחון 0–3. את שער הבכורה שלו כבש ב-2 באוקטובר 2010, בהפסד 1–2 לטוטנהאם הוטספר. את עונת 2010/2011 סיים אולברייטון עם 33 הופעות, בהן הבקיע 6 שערים.
ב-21 בדצמבר 2011, במשחק הביתי מול ארסנל, כבש את שער השוויון בדקה ה-54, שהיה גם השער ה-20,000 בתולדות הפרמייר ליג. שער זה זיכה אותו בפרס של 20 אלף פאונד, סכום אותו תרם לצדקה. המשחק הסתיים בניצחון ארסנל 1–2, לאחר שער של יוסי בניון בדקה ה-87.
ב-30 באוקטובר 2013 הצטרף בהשאלה של 28 ימים לויגאן את'לטיק. הוא ערך 4 הופעות בוויגאן, עד לחזרתו לוילה ב-27 בנובמבר. ב-20 במאי 2014 שוחרר מחוזהו באסטון וילה.